[**Blåveispiken**](http://barne.koordinatoren.com/andre-sanger-barnesanger/blaveispiken-barnesanger.html)

Jeg går og rusler på Ringerike,   
de stille stier jeg sjelden går.   
Da kommer mot meg en liten pike,   
en lubben unge på fem, seks år.   
  
Hun bærer blåveis i sine hende,   
den første hilsen fra jordens muld -   
hun møter meg som en venn hun kjenner   
og står og smiler så tillitsfull.   
  
Hun spør meg barnslig om jeg vil ha dem   
for hun har plukket dem nettopp nå.   
så hvis jeg vil, kan jeg bare ta dem   
si'r hennes øyne, de store, blå.  
  
Så god en gave har ingen gitt meg  
som denne dunbløte barnehånd -  
hun får no'n penger så hun kan kjøpe  
til sine lokker et silkebånd.  
  
Hun løper fra meg med takk i blikket,  
hun danser lykk'lig på vårens vei.  
hun løper fra meg, men aner ikke  
at det var hun som var god mot meg.

Tekst: Arne Paasche Aasen  
Musikk: Kurt Foss / Reidar Bø